劉文卿燒木犀沉爲作長句
作者：周紫芝
朝代：宋

paragraphs: 海南萬里水沉樹，江南九月木犀花。
不知誰作造化手，幻出此等無品差。
劉郎嗜好與衆異，煮蜜成香出新意。
短窗護日度春深，石鼎生雲得煙細。
夢回依約在秋山，馬上清香撲霜霽。
平生可笑范蔚宗，甲煎淺俗語未公。
此香似有郢人質，能受匠石斤成風。
不須百和費假合，成一種性無異同。
能知二物本同氣，鼻觀已有香嚴通。
聊將戲事作薄相，辦此一笑供兒童。